2018. júl. 20. 17:42
Fernando Alonso tudja, hogy az esős időmérőn jobb lehetősége lehet, de előtte szárazon állítaná be a McLarent Hockenheimben.
A McLaren délután a mezőny végén szerepelt a Williamsszel, de a honfitársaikhoz hasonlóan egy igen mélyreható tesztet futtattak, hogy rájöjjenek a problémákra, és a megoldásokra.
„A mai napunk szó szerint a tesztelésről szólt. Természetesen mindig élvezetes, ha gyorsabbnál gyorsabb köröket teljesítesz, de ez most csak harmadlagos volt. Sokkal fontosabb volt, hogy ellenőrizzük az autót, a különböző módosításokat, az elemeket, valamint a gumikat, amik ismét nagy szerepet játszhatnak.” – nyilatkozta Alonso.
„Sok dolgot kipróbáltunk a két edzésen, és elvégeztünk pár módosítást. Tettük mindezt annak érdekében, hogy begyűjtsük a szükséges információkat. Úgy gondolom, elegendő adatmennyiséggel rendelkezünk ahhoz, hogy jó munkát végezzünk a hétvégén.”
„Egyelőre nem tudjuk, hogy melyik irányba indulunk el holnap. Ki kell elemeznünk az adatokat, és látnunk, hogy mik a különbségek. Ezt követően tudni fogjuk, hogy merre tovább. A szükséges adatok azonban megvannak.”
„A középmezőny ismét szoros. Csak 2-3 tizedmásodperc van a 8. és a 18. hely között. Emiatt mindent ki kell hoznunk a csomagból, maximalizálva a teljesítményünket. Meglátjuk, hogy milyen idő lesz holnap, de egy vizes pályán bármi megtörténhet, szóval jöhet az eső. Az mindig lehetőséget jelenthet, főleg, ha nem vagy olyan versenyképes, mint azt szeretnéd.”
„Holnap még több felhő várható, valamint zivatarok is előfordulhatnak. Emiatt fel kell készülnünk az esetleges kellemetlenségekre. A lényeg az, hogy jól kielemezzük az adatokat holnapra. Az eső egy extra fűszert jelenthet, de nem biztos, hogy jót hoz. Bízzunk benne, hogy jól alakulnak a dolgok.”
„Még az eső előtt azonban szárazon kell beállítanunk az autót. Száraz körülmények között kell csúcsformába lendülnünk, majd utána jöhet az eső.”